Setermjølke

Setermjølke (Epilobium hornemannii) tilhører mjølkefamilien og er en vanlig plante i fjellstrøk i Norge.

Vanlig høyde er 10–30 cm. Planta er opprett og med glatt stengel. Bladene er motsatte og spredt tagget. Blomstene er rosa til lysfiolette. Vokser gjerne på fuktige steder og i fjelltrakter. Ganske alminnelig.

Setermjølke har en amfiatlantisk og amfipasifisk utbredelse. Det vil si at den finnes i nordlige strøk ved både Atlanterhavet og Stillehavet, men mangler i de kontinentale områdene i Sibir og Canada. Ved Atlanterhavet finnes den i nordøstlige Canada, Grønland, Island, Norge, Sverige, Finland og på Kolahalvøya og i Uralfjellene i Russland. Ved Stillehavet finnes den i nordlige Japan, Sakhalin, Kurilene, Kamtsjatkahalvøya, Aleutene, Alaska, vestlige Canada og i vestlige USA sørover til Sierra Nevada i California og Rocky Mountains i New Mexico.

Eksterne lenker 
 

Mjølkefamilien
Grønlands flora